**PRIJEDLOG**

Na temelju članka 8. Statuta Općine Martijanec („Službeni vjesnik Varaždinske županije“ broj 10/13, 24/18, 18/18, 09/20, 14/21, 14/23) i članka 12. Odluke o ustanovljenju javnih priznanja Općine Martijanec („Službeni vjesnik Varaždinske županije“ broj 19/08) **Općinsko vijeće Općine Martijanec na 18. sjednici održanoj dana 27. rujna 2023. godine, donijelo je**

**ZAKLJUČAK**

**O dodjeli javnih priznanja Općine Martijanec u 2023. godini**

**Članak 1**.

Javna priznanja Općine Martijanec u 2023. godini dodjeljuju se:

1. **ŠNK POLET MARTIJANEC**, Školska 3, Martijanec dodjeljuje se javno priznanja u vidu Plakete Općine Martijanec
2. **DRAGA BOROVIĆ**, Varaždinska 90, Martijanec, dodjeljuje se javno priznanje u vidu Zahvalnice Općine Martijanec
3. **DRAGUTIN BESTIJANIĆ**, Madaraševec 37c, dodjeljuje se javno priznanje u vidu Zahvalnice Općine Martijanec
4. **DARKO SKUPNJAK**, Cvjetna 4, Martijanec, dodjeljuje se javno priznanje u vidu Nagrade Općine Martijanec za životno djelo – posthumno
5. **DOMINIK SABOLIĆ**, Hrastovljan 145, dodjeljuje se javno priznanje u vidu Nagrade Općine Martijanec

**Članak 2.**

Ovaj Zaključak stupa na snagu osmi dan od dana objave u „Službenom vjesniku Općine Martijanec“.

KLASA: 061-01/23-01/2
URBROJ: 2186-19-01-23-4

Martijanec, 27. rujna 2023. godine

**PREDSJEDNIK OPĆINSKOG VIJEĆA**Stjepan Golubić, ing.

**Obrazloženje**

**uz Zaključak o dodjeli javnih priznanja Općine Martijanec u 2023. godini**

**PRAVNA OSNOVA**

Pravni temelj za donošenje ove Odluke je članak 31. Statuta Općine Martijanec (SVVŽ br. 10/13, 24/13, 18/18, 09/20, 14/21, 14/23), te članak 12. Odluke o ustanovljenju javnih priznanja Općine Martijanec (SVVŽ br. 19/08.).

**OCJENA STANJA I TEMELJNA PITANJA KOJA SE ŽELE UREDITI**

Općina Martijanec javna priznanja dodjeljuje za osobite zasluge i uspjehe koja su iskaz javne pohvale, počasti i zahvalnosti. Javna priznanja mogu se dodijeliti građanima Općine Martijanec i drugim domaćim i stranim fizičkim i pravnim osobama, udrugama, organizacijama, jedinicama lokalne samouprave i uprave, ustanovama, trgovačkim društvima i vjerskim zajednicama za uspjehe u radu i djelovanju kojima doprinose razvoju i ugledu Općine Martijanec u zemlji i svijetu.

Povjerenstvo za dodjelu javnih priznanja Općine Martijanec je dana 18. kolovoza 2023. godine raspisalo *Javni poziv za predlaganje kandidata za dodjelu javnih priznanja Općine Martijanec u 2023. godini*. Po isteku Javnog poziva, na sastanku Povjerenstva dana 21. rujna 2023. konstatirano je da je na raspisani natječaj pristiglo 5 prijedloga.

Slijedom navedenog, dodijeljena su 5 javnih priznanja, kako slijedi:

**1. ŠNK POLET**

Nogometni klub Polet Martijanec osnovan je 1973. godine. Klub je, kako je rečeno na osnivačkoj skupštini koja je održana 31. kolovoza 1973. godine, osnovan s ciljem da okupi mlade iz Martijanca, Sudovčine, Vrbanovca, Križovljana, Slanja, Gornjeg Martijanca i Rivalna.

Martijanec je vrlo brzo postao središte nogometnih zbivanja u cijelom ovom kraju. Naime, već prve godine klub je izborio treće mjesto u Općinskoj B ligi i pravo sudjelovanja u kvalifikacijama za ulazak u Općinsku A ligu. Klubu je uspjelo da uđe u Općinsku A ligu 1975. godine, samo dvije godine nakon osnivanja.

Neki od značajnijih uspjeha kluba su osvajanje prvog mjesta u Općinskoj A ligi 1993. godine, u godini kada je obilježena 20. obljetnica rada kluba te plasman u Prvu Županijsku nogometnu ligu. Također, vrijedno je spomenuti da je klub 1977. godine bio i u finalu Općinskog nogometnog kupa, a da je 1991. godine bio u finalu “Lige mira” koju je organizirao Općinski nogometni savez Ludbreg.

U međuvremenu je kroz klub prošlo mnogo nogometaša iz Martijanca i okolnih sela. Bilo je tu i pravih talenata, kao što ih ima i danas. Podatak, da je iz Martijanca u posljednjih nekoliko desetljeća čak 30 igrača nastupalo za ludbrešku “Podravinu” također govori o kakvim se talentima radi.

Klub je 2023. godine proslavio 50 godina postojanja te se trenutno natječe u 2. Županijskoj nogometnoj ligi Varaždin.

U svrhu što većeg navijanja izrađene su i tribine za navijače.

**2. DRAGA BOROVIĆ**

Draga Borović rođena je 26. lipnja 1960. godine te je bila zaposlena u Općini Martijanec već od samih početaka, odnosno od 19.08.1996. godine. Draga broji 21 godinu rada u Općini Martijanec te je svojom odanošću i marljivim radom doprinosila razvoju i kvaliteti rada Općine. Dana 30.12.2017. godine Draga odlazi u zasluženu mirovinu. Općina Martijanec iskazuje svoju zahvalnost na doprinosu i zalaganju.

**3. DRAGUTIN BESTIJANIĆ**

Dragutin Bestijanić rođen je 26. lipnja 1963. godine te s osnutkom Općine Martijanec započinje svoj radni vijek, točnije od dana 6.11.1995 godine. Kao radnik na komunalnim poslovima sudjelovao je u poslovima iz područja komunalnog gospodarstva te je svojim radom našu Općinu održavao urednom. Na svom radnom mjestu proveo je više od 28 godina, a u zasluženo mirovinu otišao je 30. lipnja 2023. godine.

**4. DARKO SKUPNJAK**

Darko Skupnjak je rođen 23. siječnja 1961. godine u Ludbregu, a veći dio života živio je u Martijancu. U Narodnom sveučilištu Ludbreg se zaposlio nakon srednje škole kao novinar Ludbreškog lista i lokalne radio stanice, a bio je i ravnatelj učilišta.

Jedan je od osnivača tvrtke Radio Ludbreg d.o.o. i urednik radija do 1998. godine. Od početka rada na radiju kao veliki zaljubljenik pratio je sport i bio više od 15 godina urednik emisije pod nazivom «Treće poluvrijeme». Od 2006. radio je u Centru za kulturu i informiranje Dragutin Novak Ludbreg u Ludbreškim novinama. Od 2006. do 2014. kao glavni i odgovorni urednik, a dalje kao novinar-urednik. Sport je bio njegova velika ljubav. Bio je nogometni trener, ponajviše u svom Martijancu.

Dana 5. ožujka 2020. godine preminuo je u bolnici u Zagrebu, nakon kratke i teške bolesti, u 60. godini života.

**5. DOMINIK SABOLIĆ**

Dječak iz Hrastovljana koji je ostvario izvanredne rezultate u kategoriji plesa. Natjecanjem u Sisku postao je državni prvak u standardnom plesu i latinsko-američkim plesovima.

Povjerenstvo za dodjelu javnih priznanja prijedloge upućuje Općinskom vijeću na razmatranje i donošenje.

**III SREDSTVA POTREBNA ZA PROVOĐENJE AKTA TE NAČIN KAKO ĆE SE ISTA OSIGURATI**

Za provođenje ovog akta osigurana su sredstva u Proračunu Općine Martijanec.